钦定古今图书集成/明伦汇编/氏族典/第265卷 > 王继业
## 钦定古今图书集成/明伦汇编/氏族典/第265卷 > 王继业

按《十国春秋》，闽王延宗子继业嗣守汀州，亦以治绩
闻。连重遇之乱，继业迫康宗于梧桐岭，康宗投弓谓
之曰：“卿臣节安在？”继业曰：“君无君德，臣安得有臣节？
新君，叔父也；旧君，昆子也，孰亲孰疏？”遂弑康宗于陁
庄。永隆初，改泉州刺史，已而为行营都统，将兵救建
州，吴越兵遁还。明年，建州以书招之，或告继业与杨
沂、丰潜通富沙王。会继业还福州，赐死郊外，并杀其
子于泉州。